35. schôdza NR SR - 4.deň - A. dopoludnia
Dátum: 2025-05-30
Poslanec: Jakab, Július (SLOVENSKO)
Druh vystúpenia: Vystúpenie v rozprave

69. Ďakujem za slovo. Vážené dámy, vážení páni, pani Vaľová medzičasom zdúchla kdesi. Mňa akože veľmi aj, musím povedať, že naštartovali jej slová, a to, čo tu tvrdila. Ona hovorila o akomsi bliakaní. Ja som tu nepočul nikoho bliakať, teda okrem nej, a dehonestovala aj svojich kolegov opozičných a ja by som jej chcel povedať takto na cestu asi domov do Humenného, že, pani poslankyňa, dneska sa stala taká zaujímavá vec, pretože vy ste tu hovorili o nejakom bliakaní, vy ste tu hovorili o niečom, čo vy ste všetko urobili, a stala sa taká vec, že ja som spravodajca pri zákone, ktorý predkladá váš koaličný partner. A som spravodajca práve kvôli tomu, že sa nenašiel nikto medzi vami, kto by si na to miesto sadol. A preto zákon, ktorý čiastočne zruší transakčnú daň, zachraňuje, aby sa o ňom rokovalo, opozícia, hnutie SLOVENSKO, to, že som si tu sadol, sa môže o tom zákone rokovať, pretože nie je obvyklé, aby spravodajca spravodajcoval zákony koaličné, keď je opozičný, aby ho koalícia zavolala spravodajcovať, pretože ten spravodajca má tiež svoje právomoci, ktoré môže využívať v tom procese, môže ho predlžovať, môže mu sypať piesok do kolies, ale teraz tu sme v takejto situácii, že vy medzi sebou (povedané so smiechom) sa tak žeriete, že nebolo toho, kto by sa tu posadil. A tak člen opozície sa posadil, aby sme mohli rušiť to zlo, ktoré ste vy sami prijali. Vy ste hovorili ináč, akože ma to brutálne zarážalo, čo ste hovorili, pani Vaľová, ja sa vám ešte prihováram na vašej ceste domov, že o nejakých deväťmesačných odstupných ste tu dávali nejaké bájky. Tak ja neviem, tak sa pozrite na vedúceho úradu vlády pána Gedru, ktorý má plat rovnaký ako premiér, ktorý okrem svojho mesačného platu, ktorý je vyše 6-tisíc eur, si každý jeden mesiac dáva podpisovať odmenu extra 5-tisíc eur, čiže už má 11-tisíc eur, a to ešte nedostal žiadne odstupné, to je ešte len stále vo funkcii. Pozrite sa na všetkých svojich štátnych tajomníkov, ktorí majú odmeny, o ktorých sa na Slovensku nikdy nikomu nesnívalo. Máte 36 štátnych tajomníkov, to v živote nebolo, taký počet a môžete sa pozrieť do histórie, koľko chcete, pretože Radičová mala polovičku z toho, Matovič, vy máte oproti Matovičovi o 33 %, o tretinu viac štátnych tajomníkov, nemáte žiadnu krízu, ktorú by tí štátni tajomníci riešili, len nafukujete a nafukujete štátny aparát. A dokonca vy sami ste si prijali zákon, sami ste si ho odhlasovali, kde ste zo zákona o štátnej službe vyňali vetu, ktorá hovorila, že maximálna ročná odmena aj štátnych tajomníkov je na úrovni 20 % ich ročného platu, lebo to platilo roky. To platilo roky rokúce. Vy v toto volebné obdobie, kedy konsolidujete a zdierate ľudí cez rôzne dane, že im beriete výhody, rodičovský dôchodok, daňový bonus na dieťa, normálne hovoríte o tom, ako treba šetriť, a vyťahujete tie peniaze ľuďom z peňaženiek, vy sami ste si schválili zákon, v ktorom ste spravili neobmedzené odmeny svojmu neobmedzenému počtu štátnych úradníkov, ktorých neustále navyšujete. A potom vidíte tie články a vidíte tie grafy, že štátni tajomníci vaši majú za rok odmenu 30-tisíc eur navyše k platu. Napríklad. Si to pozrite. Myslím, že to zverejňovali Aktuality, ktoré sa dopytovali ministerstiev na výšky odmien vašich štátnych tajomníkov, a zistili, že sú donebavolajúce. Takže nielenže ich máte najviac spomedzi všetkých, ešte ste aj zmenili zákon, aby ste im mohli tie vrecká nadžgať viac ako kedykoľvek predtým. Čiže to by som k tomu deväťmesačnému odstupnému povedal, čo tu pani Vaľová vykrikovala po sále. A potom si povedzme aj o tom dlhu. To je taká mantra smerácka: že aký dlh tu bol, Matovič – Heger – Ódor, aj kolegyne to rozprávali. A ten Ódor, a čo všetko spravili a aký dlh obrovský tu bol! V šak povedzme si čísla, pani Vaľová. Poďte sa na to pozrieť. Čistý dlh v miliardách. Keď Matovič nastupoval, bol niečo vyše 40 mld., keď odchádzal, bol niečo cez 50 mld., čistý dlh, 12 mld. eur použil Igor Matovič za tri roky na riešenie najväčších kríz. Už som vám to tu povedal stokrát, poviem to aj stoprvý. Dvanásť miliárd eur počas troch rokov najväčších kríz, priemerne 4 mld. eur ročne. Bol kurzarbeit, ktorý ste kritizovali, ľudia dostávali peniaze aj živnostníci dostali peniaze, historicky navýšené platy. Zdravotníci, učitelia, dôchodcovia dostali historicky navýšené dôchodky, dostali rodičovský dôchodok, ktorý ste im vy zobrali, a rodiny s deťmi dostali 200 eur na dieťa. A popri tom medzi rokmi 2020 až 2023, naposledy to povedal ináč jeden bankový analytik, myslím, že včera na jednej diskusii, znovu som to počúval a si hovorím, je super, že aj odborníci to dokážu potvrdiť, Štatistický úrad, si pozrite, 2020 a 2023, to som započítal Matoviča, Hegera aj Ódora a dokonca som započítal aj to vaše záverečné plienenie v roku 2023, tak počas tohto obdobia Slovenská republika hospodárila lepšie ako priemer krajín Európskej únie a lepšie ako krajiny, ako priemer krajín eurozóny. A to je holý fakt. A to vám sa nikdy nepodarilo, vám sa to už teraz absolútne nedarí. Sme na, na chvoste. Sme predposledná alebo posledná krajina spomedzi všetkých krajín Európy. Na druhej strane ste nás dostali aj úplne že na vrchol tabuľky. Na vrchol tabuľky v zdražovaní. To tam nebol ani ten Matovič, na ktorého sa vyhovárate, akú mal infláciu. To nedokázal ani on. To vy ste nás dostali na vrchol tabuľky v zdražovaní, sme najhorší spomedzi všetkých európskych krajín. Ale poďme teraz na k tomu dlhu. Keď som hovoril, že Matovič potreboval 12 mld. eur za tri roky najväčších kríz, priemerne 4 mld. eur ročne. Koľko potrebuje súčasná vláda? Súčasná vláda minula tých istých 12 mld. eur – rovnakú sumu – za 1,5 roka, za polovičný čas. A keď sa bavíme o tom dlhu, ktorý stále vy vykrikujete a vysvetľujete, že, že aký dlh túto krajinu zdedila, tak ja vám hovorím, že ste sľúbili, že ho znížite. O koľko eur ste znížili dlh? Ani o jedno euro, veď vy ho historicky navyšujete. Keď hovorím, Matovič – 12 mld. eur za tri roky najväčších kríz, vy – 12 mld. eur za rok a pol. A popritom ešte zdierate ľudí v konsolidáciách a vyťahujete im tie peniaze z peňaženiek. A ešte na nich spôsobili aj obrovskú drahotu. Tak kde sú tie peniaze? To pani Vaľová už nepovie, tá radšej odíde do Humenného. Tak si povedzme, ako ste ozdravili ten dlh. Keď hovorím, že po Matovičovi zostal dlh celkovo, aj po tých vašich predchádzajúcich vládach, všetko napočítam. Čistý dlh Slovenska bol na úrovni cez 50 mld. eur. Tak ja vám teraz poviem, že ako sa vyvíja čistý dlh tieto roky. Za rok 2024, keď ste tu už boli iba vy sami, 67 mld. eur. To je, prosím vás... (Reakcia z pléna.) Kde? Kde ste znížili? Bolo cez 50 mld. eur, necelých 60. Vy ste už na 67. 2025 idete ukončiť so 73 mld. eur čistého dlhu. 2026 plánujete 81 mld. eur čistého dlhu a 2027, to je váš rozpočet, ktorý ste tu aj vy schválili, pani poslanci z vládnej koalície, 90 mld. eur v roku 2027. Tak Matovič to odovzdával, bolo niečo cez 50 mld. eur. Vy hovoríte o rozvrátených financiách, ako to idete celé liečiť, znižovať dlh , a vy tam zatknete takú sekeru, že plánujete skončiť s 90 mld. eur čistého dlhu. Tak 50 a 90, to je podľa mňa akože celkom solídny rozdiel na to, aby ste mohli niečo rozprávať o konsolidáciách. A, samozrejme, konsolidujete len ľudí, a nie samých seba, takže toľko k tomu, čo som tu počul. Samozrejme, ja som sa tu posadil ako spravodajca, pretože nesúhlasím s transakčnou daňou. Nesúhlasím s tým. Ale je naša povinnosť každý jeden krok podporiť, ktorý toto zlo zruší. A preto ja ani nechválim tento návrh ako moji predrečníci. Ja si nedovolím ho pochváliť. Viete prečo? Lebo to je niečo, ako keď vypálite farmárovi pole s úrodou a potom mu ešte idete švacnúť kyjakom po hlave. A tento návrh zákona to rieši asi tak, že nedostane kyjakom po hlave, ale dostane za hrsť nejakých obilnín. Tak dobre. Vypálené pole má, ale dostane aspoň trochu obilnín. Ale to vypálené pole treba riešiť, to, že ste vypálili ekonomiku, že odchádzajú fabriky kvôli vašej transakčnej dani, že končia tu firmy, ľudia prichádzajú o prácu, že investície sem neprichádzajú a prichádzajú do iných krajín. To spôsobila vaša transakčná daň. Čiže my tento krok podporíme, preto tu sedím a tu budem sedieť, ale hovorím vám, že to zlo, ktoré ste priviedli, kvôli ktorému sa žeriete, kvôli ktorému Kamenický – Fantozzi – nadáva Dankovi a nadávate si navzájom, a vidíte, že celá republika nechce transakčnú daň a je proti tomu, toto zlo treba zrušiť a ja vám tu garantujem, že naprieč celou opozíciou sa zhodneme, že to je jeden z prvých krokov, ktorý spravíme, keď vás vymeníme, že zrušíme transakčnú daň, ktorá ničí Slovensko, jeho konkurencieschopnosť, vyháňa podnikateľov a celé rodiny žiť mimo našej republiky.